LV Eiropas Savienības Oficiālais Vēstnesis C 251/13

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2013/C 251/07

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

“GOFIO CANARIO”

EK Nr.: ES-PGI-0005-0942-24.01.2012

AĢIN ( X ) ACVN ( )

1. Nosaukums

“Gofio Canario”

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1)

“Gofio Canario” ir produkts, kas Kanāriju salu arhipelāgā iegūts, samaļot grauzdētu labības graudus; produkts var būt tīrā veidā vai ar jūrassāls piedevu. Dažreiz produktam gofio pievieno pākšaugu sēklas, kuras apstrādā tādā pašā veidā kā labības graudus.

Fizikālās un organoleptiskās īpašības

“Gofio Canario” ir pulverveida produkts, kurš pēc izskata atgādina miltus, kuru daļiņu lielums ir tāds pats, kāds tas ir pilngraudu miltu daļiņām.

Produktam ir šādas organoleptiskās īpašības –

— izskats: krāsa dažāda – no ziloņkaula dzeltenas un medusdzeltenas līdz tumšsarkanai atkarā no izmantotās izejvielas sagrauzdējuma pakāpes,

— smarža: produktam piemīt vidēji stipri izteikts grauzdējuma, augu un riekstu aromāts, kas var būt dažāds atkarā no izmantotajām izejvielām,

— garša: produkts ir izsmalcināts, ēdot labi sajūtams tā lipīgums, un tā garša atkarībā no sagrauzdējuma pakāpes atgādina moku, kafiju vai svaigu biskvītu,

— taustes kontakts: stipri izteikts maigums un lipīgums, ko rada produktam raksturīgā lieluma daļiņas.

Ķīmiskās īpašības

— Proteīnu saturs: vismaz 7,0 %.

— Šķiedrvielas: vismaz 1,5 %.

— Ogļhidrāti: vismaz 45 %.

— Tauku saturs: ne augstāks par 5 %.

3.3. Izejvielas tikai pārstrādātiem produktiem)

— Labība: kvieši, prosa (kukurūza), mieži, rudzi, auzas, rīsi.

— Pākšaugi: pupas, turku zirņi, soja.

— Jūrassāls.

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Pirmais posms: attīrīšana Pirmajā posmā labību un pākšaugus, ko izmanto kā izejvielu, attīra no sīkām augu paliekām, graudu daļām vai citiem novāktajai ražai neraksturīgiem piemaisījumiem. Šajā posmā izejvielas attīra mehāniski vai nu ar sietveida ierīcēm, vajadzības gadījumā izmantojot arī ventilatoru, vai ar rupjiem vai smalkiem sietiem (ar rokām).

Otrais posms: grauzdēšana un atdzesēšana Ar grauzdētājiem izejvielu uzkarsē līdz grauzdēšanas temperatūrai, kas nepārsniedz 200 °C. Lai grauzdētais produkts atdzistu līdz vides temperatūrai, to uz noteiktu laiku ievieto maisos vai īpašos rezervuāros, ko sauc par “dzesēšanas kamerām”. Var lietot arī piespiedu dzesēšanu, izmantojot vaļēju vītņveida dzesēšanas torni vai ventilatora radītu gaisa plūsmu.

Trešais posms: malšana Malšana ir būtiska gofio gatavošanas procesa daļa. Grauzdētos graudus nogādā uz malšanas vietu, kur tos tad samaļ dzirnavās. Šā posma beigas nosaka dzirnavnieks, kas produktu pārbauda aptaustot. Kad produkts ir sasniedzis gofio miltiem raksturīgo maiguma un lipīguma pakāpi, malšana ir pabeigta. Pirms iepakošanas dzirnavnieks veic produkta organoleptisko pārbaudi un dara zināmu savu novērtējumu.

Ceturtais posms: iepakošana Šādi iegūto gofio uzglabā rezervuāros līdz iepakošanai, ko veic ar automātiskām vai pusautomātiskām iepakošanas iekārtām vai ar rokām.

3.6. Īpaši noteikumi griešanai, rīvēšanai, iepakošanai u. c.

Ņemot vērā gofio īpašības – tas ir sauss pulverveida produkts, kam ir noteiktas organoleptiskās īpašības –, tā iepakošana jāveic iespējami drīz pēc grauzdēšanas un malšanas. Tāpēc, lai saglabātu gatavā produkta kvalitāti, tas jāiepako Kanāriju salu ģeogrāfiskajā apgabalā.

3.7. Īpaši noteikumi marķēšanai

Marķējumā obligāti un salasāmā veidā jābūt Eiropas Savienības simbolam, ko izmanto aizsargātajām ģeogrāfiskās izcelsmes norādēm, un marķējumā jānorāda aizsargātā ģeogrāfiskās izcelsmes norāde “Gofio Canario”.

Ar šo aizsargāto ģeogrāfiskās izcelsmes norādi apzīmētie un patēriņam paredzētie gofio milti ir marķēti ar etiķeti vai numurētu kontroletiķeti. Numurēšana veicama pēc pārbaudes struktūras atļaujas un šīs iestādes kontrolē. Šo atšķirības zīmi jebkurā gadījumā piestiprina pirms produkta laišanas apgrozībā un tā, lai tās atkārtota lietošana nebūtu iespējama.

Marķējumā var minēt arī attiecīgo salu un gofio ražošanas apgabalu, kā arī izejvielu izcelsmi.

Ja gofio pagatavots, izmantojot akmens dzirnas, var lietot norādi “artesanal” (pagatavots amatnieciski) vai “elaborado en molino de piedra” (pagatavots, izmantojot dzirnakmeņus).

4. Precīza ģeogrāfiskā apgabala definīcija

Ar AĢIN “Gofio Canario” apzīmēto gofio miltu ražošanas ģeogrāfiskais apgabals ir Kanāriju salu arhipelāgs.

Kanāriju salu arhipelāgs atrodas Ziemeļatlantijas mērenajā joslā starp 27° 37′ un 29° 25′ ziemeļu platuma (subtropisks klimats) un starp 13° 20′ un 18° 10′ uz rietumiem no Griničas. Āfrikas krasts atrodas attiecīgi 100 km attālumā no tuvākās salas un 500 km attālumā no tālākās salas.

5. Saikne ar ģeogrāfisko apgabalu

5.1. Ģeogrāfiskā apgabala specifika

Šīs AĢIN pamatā ir nosaukuma reputācija, kas izskaidrojama ar tradicionālo pagatavošanas procesu un dzirnavnieka prasmi noteikt, kad jābeidz malšana un grauzdēšana. Šī “Gofio Canario” gatavošanas prakse Kanāriju salās pastāvējusi jau kopš senatnes. Būtisks grauzdēšanas un malšanas procesa beigu noteikšanas faktors ir dzirnavnieka prasme. Tā ir Kanāriju salās tipiska prakse, ko pārmanto no paaudzes paaudzē.

Dzirnavnieks ir gan akmens dzirnās, gan arī dzirnavās, kurās “Gofio Canario” gatavošanai izmanto metāliskus cilindrus. Malšanas ilgums nav noteikts iepriekšēji. Par to, kad procesam jābeidzas, izlemj dzirnavnieks, ko sauc arī par melderi. Tehnoloģiju ieviešana dzirnavās nav atņēmusi dzirnavnieka darbam tradicionālo raksturu, jo to, kad ir īstais brīdis apturēt malšanu, vislabāk zina dzirnavnieks. Šis process ir tradicionāls, jo nav ieviesta rūpniecībai raksturīgā ražošanas procesu programmēšana un precīza malšanas ilguma iestatīšana, tāpēc patlaban šis process ir dzirnavnieka pārziņā, kurš par to attiecīgi lemj. Viņš, vadoties no tā, kad produktam ir vajadzīgās organoleptiskās īpašības, zina, kurā brīdī process jāaptur. Tas pats sakāms arī par grauzdēšanu: šā procesa laikā graudi tiek pakļauti paaugstinātas temperatūras iedarbībai, ievērojot noteiktu grauzdēšanas ilgumu; abi šie apvienotie faktori saskaņā ar kritērijiem, ko katrs dzirnavnieks nosaka pats, tiek pielāgoti grauzdējamās labības veidam un izmantotās partijas kvalitātes īpašībām; šā procesa noteicošie faktori ir smarža, pēc kuras procesa gaitā vadās dzirnavnieks, un grauzdēšanā iegūstamā produkta novērtēšana. Minētās organoleptiskās īpašības ir uzskaitītas šā dokumenta 3.2. punktā.

“Gofio Canario” dzirnavās klātesošais dzirnavnieks, kas, izmantojot no paaudzes paaudzē pārmantoto zinātību, nosaka katra procesa beigas, ir “Gofio Canario” gatavošanas procesa būtisks faktors.

5.2. Produkta specifika

Vēsturiskās atsauces, kas liecina par “Gofio Canario” reputāciju un raksturu, ir šādas:

— pirmie eiropieši, kas ieradās Kanāriju salās, konstatēja, ka salu vietējie iedzīvotāji gatavoja produktu no viegli grauzdētiem miežu un citiem graudiem, ko tie samala dzirnās. Iegūto produktu senie Grankanārijas (Gran Canaria) salas iedzīvotāji jau pirms tam, kad teritoriju bija iekarojuši ienācēji, sauca par “gofio”, un šis termins ir saglabājies (García Quesada, 1998).

— Īpaši jāpiemin Pérez Vidal raksts (1955), kurā vārds gofio minēts kā visraksturīgākais Kanāriju salu iedzīvotāju pienesuma piemērs latīņamerikāņu leksikas krājumā. Vārds izplatījās pa visu Ameriku tā, ka dažās spāņu valodas vārdnīcās tas raksturots kā amerikānisms. Tomēr José Pérez Vidal darbā “La aportación de Canarias a la población de América” (“Kanāriju devums Amerikas iedzīvotājiem”) (1955) šis vārds atzīts par tādu, kuram ir Kanāriju salu izcelsme.

— Šis īpašais Kanāriju salu iedzīvotāju pārtikas produkts minēts daudzās tā laika oficiālo hronistu vai ceļotāju liecībās. To vidū ir vēsturnieks un mūks Abreu Galindo (1590-1602), kas apraksta šo produktu savā grāmatā “Historia de la Conquista de las Siete Islas Canarias” (“Septiņu Kanāriju salu iekarošanas vēsture”), kā arī Marín y Cubas (1964).

— Tātad “Gofio Canario” ir Kanāriju salu izcelsmes produkts. Tas ir bijis un joprojām ir tradicionālākais Kanāriju salu pārtikas produkts. Par to liecina daudzi dokumenti un priekšmeti, kas līdz mūsu dienām saglabājušies zinātnes un etnoloģijas muzejos un pierāda, ka gofio patērēšana ir senču paradums, kas kopš salu pirmo apdzīvotāju laikmeta saglabājies līdz mūsu dienām.

— XV gadsimtā, iekarošanas laikā, iekarotāji pieņēma gofio kā savas pārtikas pamatproduktu. Tāpēc gofio gatavošanas metodēm šodien ir tie paši principi, kuri tām bija, kad to gatavoja Kanāriju pamatiedzīvotāji.

— René Verneau (1891) savā grāmatā “Cinq années de séjour aux Îles Canaries” (“Pieci Kanāriju salās pavadīti gadi”) apgalvo, ka tikpat liela nozīme, kāda šim produktam bija pamatiedzīvotāju vidū, tam ir arī mūsdienu Kanāriju salu iedzīvotāju vidū.

Īpašības, kas dara šo produktu specifisku, ir aprakstītas 3.2. punktā, un tās izveidojas produkta gatavošanas procesā.

Gatavošanas paņēmieni, aprīkojuma kontroles tehniskie paņēmieni, attiecīgās sagrauzdējuma pakāpes un dažādo graudu maisījuma receptes pārmantotas no paaudzes paaudzē. Vairākās fabrikās izstrādātas receptūras, lai iegūtu organoleptiskajā ziņā “labākos”gofio miltus, pamatojoties uz senām receptēm, kurās labības un/vai pākšaugu proporcijas bija dažādas un – saskaņā ar mutvārdu tradīciju – izcēla produkta kvalitātes īpašības. Lai produktam piešķirtu tā īpašības, ko patērētājs nosaka pēc izskata, smaržas un aptaustīšanas un kas veido produktam raksturīgo autentiskumu, grauzdēšanas un malšanas procesus kontrolē dzirnavnieks, kas izmanto praksē no paaudzes paaudzē pārmantoto pieredzi, jo lielākā daļa šodien pastāvošo dzirnavu ir ģimenes uzņēmumi.

Produktam gofio raksturīgie organoleptiskie aspekti atkarīgi galvenokārt no labības graudu un/vai pākšaugu sēklu vieglās grauzdēšanas, kā arī no lēnā malšanas procesa. Nav nekādu šaubu par to, ka šīs gatavošanai raksturīgās īpašības saistītas ar ģeogrāfisko saikni.

Visi šie atšķirības faktori piedod produktam “Gofio Canario” raksturīgās fizikālās, ķīmiskās un organoleptiskās īpašības, kuras patērētājs var skaidri identificēt un novērtēt.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Secinājumi, kas izriet no pētījumiem, kuri veikti, lai kvantitatīvi salīdzinātu dažādu izcelsmju gofio miltu atšķirīgās īpašības, ir šādi:

— ja Kanāriju salās ražotos paraugus salīdzina ar citur ražotiem paraugiem, skaidri atklājas ievērojamas atšķirības smaržas un garšas ziņā. Konkrēti, “Gofio Canario” smarža, sagrauzdējuma pakāpe un lipīgums stipri vien atšķiras no ārpus Kanāriju salām ražotu gofio miltu smaržas, sagrauzdējuma pakāpes un lipīguma. Lipīgums ir konsistences faktors, kas ļauj šo atšķirību labāk noteikt.

— Pastāv nozīmīga saistība starp izcelsmes reģionu un produkta krāsu, smaržu, sagrauzdējuma pakāpi, lipīgumu un vispārīgo novērtējumu.

Organoleptiskie parametri attiecībā uz sagrauzdējuma pakāpi un lipīgumu ir tie, kas ļauj “Gofio Canario” atšķirt no citas izcelsmes gofio. Precīzāk izsakoties, šie parametri ir tieši atkarīgi no dzirnavnieka darbības. Rezultātā Kanāriju salu dzirnavnieka prasmei ir būtiska nozīme “Gofio Canario” organoleptiskā atšķirīguma veidošanā, tādējādi pierādot saikni starp Kanāriju salu tipisko ražošanas procesu un produkta sevišķajām īpašībām.

“Gofio Canario” atšķirīgums noteicis ar šo nosaukumu apzīmētā produkta reputāciju un plašo pazīstamību: neskaitāmas publikācijas un receptes, kas izstrādātas, izmantojot “Gofio Canario”, ir papildu pierādījums saiknei starp “Gofio Canario” un Kanāriju salām.

Atsauce uz specifikācijas publikāciju

(Regulas (EK) Nr. 510/2006 (3) 5. panta 7. punkts)

http://www.gobiernodecanarias.org/agricultura/icca/Doc/Productos_calidad/Pliego_de_condiciones_IGP_Gofio_Canario.pdf

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Aizstāta ar Regulu (ES) Nr. 1151/2012.